Αφιέρωμα στην Παγκόσμια Ημέρα Ψυχικής Υγείας

«Με την ψυχή στο σώμα»

  Το 1994 η Παγκόσμια Ομοσπονδία Υγείας και ο Παγκόσμιος Οργανισμός Υγείας ( ΠΟΥ ) θεσμοθέτησαν την 10η Οκτωβρίου ως Ημέρα Ψυχικής Υγείας. Ο εορτασμός της Παγκόσμιας ημέρας Ψυχικής Υγείας έχει σκοπό την ευαισθητοποίηση της κοινής γνώμης για τα ψυχικά νοσήματα και ασθένειες.
   Το θέμα που επιλέχθηκε για την Παγκόσμια Ημέρα Ψυχικής Υγείας 2014, την 22η επέτειο εορτασμού της, είναι «Ζώντας με την σχιζοφρένεια», εένα θέμα σημαντικό και επίκαιρο, εξαιτίας τόσο των σοβαρών επιπτώσεων που συνεπάγεται η διαταραχή όσο και των αλλαγών που υλοποιούνται στη χώρα μας στο χώρο της ψυχικής υγείας με τα μετάβαση πό την ασυλιακή στην κοινοτική φροντίδα. 

    Σύμφωνα με στοιχεία και εκτιμήσεις του παγκόσμιου Οργανισμού Υγείας κάνουμε λόγο για μια «επιδημία» ψυχικών διαταραχών. Τα άτομα που πάσχουν από κάποια ψυχική ασθένεια, είτε είναι σχιζοφρένεια είτε κατάθλιψη,  αφορούν ένα μεγάλο μέρος του πληθυσμού παγκοσμίως και ανέρχονται σε εκατοντάδες εκατομμύρια.  Οι λόγοι των ψυχικών διαταραχών διαφέρουν ανάλογα με την πάθηση, υπάρχει όμως μια σειρά από κοινούς παράγοντες που επιβαρύνουν τους ασθενείς και που μπορεί να οδηγήσουν σε ψυχική διαταραχή. Κοινωνικοί, ψυχολογικοί και βιολογικοί παράγοντες μπορούν να δράσουν σε οποιαδήποτε φάση της ζωής του ατόμου. Η ψυχική υγεία συνδέεται και επηρεάζεται επίσης από τις κοινωνικές αλλαγές, τις συνθήκες εργασίας, τον ανθυγιεινό τρόπο ζωής, τον κοινωνικό αποκλεισμό, τη βία την ποιότητα ζωής, τους οικονομικούς πόρους κ.α. 

   Οι ψυχικές διαταραχές έχουν επιπτώσεις τόσο στο άτομο όσο και την οικογένεια και την κοινωνία γενικά. Ένα άτομο που πάσχει από σχιζοφρένεια βιώνει μια έντονη, μακρόχρονη και συχνά ανυπόφορη κατάσταση, που συνοδεύεται πολλές φορές από κοινωνική απομόνωση εξ αιτίας των προκαταλήψεων και διακρίσεων που συνοδεύουν την πάθηση αυτή. Δεν είναι τυχαίο ότι ασθενείς που πάσχουν είτε από τη διαταραχή είτε από κάποια άλλη ψυχική ασθένεια δεν πηγαίνουν σε ειδικούς από το φόβο στιγματισμού. Η ψυχική ασθένεια αποτελεί θέμα ταμπού, παρόλες τις προσπάθειες που γίνονται από φορείς ψυχικής υγείας μέσω ενημέρωσης και πληροφόρησης. Τα τελευταία χρόνια ευτυχώς υπάρχει αύξηση της γνώσης σχετικά με τις ψυχικές διαταραχές με μεγάλη βελτίωση στη διάγνωση και θεραπεία.  Η ψυχιατρική μεταρρύθμιση έχει ως κύριο στόχο την εφαρμογή των αρχών της κοινοτικής ψυχιατρικής και την μετάβαση από την «ασυλιακή» στην κοινοτική φροντίδα. 

   Η βιωματική εμπειρία ενός ασθενούς με σχιζοφρένεια μας δίνει να αντιληφθούμε το μέγεθος της οδύνης που βιώνει ένα τέτοιο άτομο. Ο Δ.Ι ένοικος της Δομής Ψυχοκοινωνικής Αποκατάστασης Λαμίας που διαμένει στο προστατευμένο διαμέρισμα μοιράζεται μαζί μας την εμπειρία του από το  Ψυχιατρικό Νοσοκομείο :
«Άγρια πράγματα…θυμάμαι μας φωνάζανε για φαγητό…πολύς κόσμος και κάποιοι να μας κοιτάζουν με άγρια πρόσωπα και νομίζαμε ότι γελάνε μαζί μας. Δένανε και ξυλοφορτώνανε, μάλλον είχανε λόγο να το κάνουν. Απαίσιοι μήνες. Ήταν μια κόλαση. Πολλές φορές ένιωθα ότι δεν είχα βοήθεια από κανέναν και ότι κανείς δεν καταλάβαινε αυτό που περνούσα. Κακές μέρες… που δεν θέλω να τις θυμάμαι.»     

    Η φετινή καμπάνια της Εταιρίας Κοινωνικής Ψυχιατρικής και Ψυχικής Υγείας για την Παγκόσμια Ημέρα Ψυχικής Υγείας έχει τίτλο «Με την ψυχή στο σώμα». Στην εποχή μας και ιδίως στα τελευταία χρόνια παρατηρούμε παγκόσμια, ανακατατάξεις, κοινωνικές ανατροπές, πολέμους.  Στη χώρα μας, οι εξελίξεις στα χρόνια της πολιτικής του μνημονίου, δοκιμάζουν τα όρια αντοχής της κοινωνίας σε κοινωνικό και ψυχολογικό επίπεδο.  Στο κέντρο το ανθρώπινο σώμα βάλλεται. Στα ΜΜΕ η εικόνα του τραυματισμένου Σώματος κυκλοφορεί ως καθημερινή μαρτυρία. Η Διεθνής Πολιτική Σκηνή μάλλον προσβάλει την ανθρώπινη υπόσταση, παρά την προστατεύει στο όριο του Σώματος. 

   Τι θα μπορούσε να σηματοδοτεί η Παγκόσμια ημέρα Ψυχικής Υγείας στις μέρες μας; 

· Να υπενθυμίσει το όριο ανάμεσα στο «Λογικό» και το «Ά-λογο». Ανάμεσα στη φροντίδα και προστασία της ανθρώπινης υπόστασης, του σώματος της κοινωνίας και της ά-λογης διαχείρισης του, του κατακερματισμού του. 
· Να διεκδικήσει την ισοτιμία του σώματος σε μια εποχή ολοκληρωτισμού της πολιτικής πράξης και της οικονομίας που κόβει και ράβει στην κυριολεξία το ανθρώπινο σώμα στα μέτρα του συμφέροντος. 

· Να διατρανώσει ότι η υγεία και μία και ότι όταν το σώμα της κοινωνίας νοσεί, νοσεί και η ψυχή της.

· Περισσότερο από ποτέ η κοινωνία μας οφείλει να προστρέξει στην ψυχοκοινωνική της παρακαταθήκη και να διασφαλίσει το σύνολο της υγείας των πολιτών της.

Οι φορείς της Ψυχικής Υγείας, οι Οργανώσεις Πολιτών, οι χρήστες υπηρεσιών, οι επαγγελματίες ψυχικής υγείας αγωνιούμε, διεκδικούμε, αισιοδοξούμε και συμμετέχουμε στην Καμπάνια για την Παγκόσμια ημέρα Ψυχικής υγείας φροντίζοντας με ψυχή…το σώμα!

                Πρεμέτη Βασιλική

               Κλινική  Ψυχολόγος

                    Επιστημονικά Υπεύθυνη  

